CELEX: 32010R0271
Language: lv
Date: 2010-03-24 00:00:00
Title: Komisijas Regula (ES) Nr. 271/2010 ( 2010. gada 24. marts ), ar kuru groza Regulu (EK) Nr. 889/2008, ar ko paredz sīki izstrādātus bioloģiskās ražošanas, marķēšanas un kontroles noteikumus, lai īstenotu Padomes Regulu (EK) Nr. 834/2007, attiecībā uz bioloģiskās ražošanas logotipu

31.3.2010   
            
            
               LV
            
            
               Eiropas Savienības Oficiālais Vēstnesis
            
            
               L 84/19
            
         KOMISIJAS REGULA (ES) Nr. 271/2010
   (2010. gada 24. marts),
   ar kuru groza Regulu (EK) Nr. 889/2008, ar ko paredz sīki izstrādātus bioloģiskās ražošanas, marķēšanas un kontroles noteikumus, lai īstenotu Padomes Regulu (EK) Nr. 834/2007, attiecībā uz bioloģiskās ražošanas logotipu
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Padomes 2007. gada 28. jūnija Regulu (EK) Nr. 834/2007 par bioloģisko ražošanu un bioloģisko produktu marķēšanu un par Regulas (EEK) Nr. 2092/91 atcelšanu (1) un jo īpaši tās 25. panta 3. punktu, 38. panta b) punktu un 40. pantu,
   tā kā:
   
               (1)
            
            
               Regulas (EK) Nr. 834/2007 24. pantā paredzēts, ka Kopienas logotips ir viena no norādēm, kas obligāti jāizvieto uz tādu produktu iesaiņojuma, uz kuriem ir norādes par bioloģiskās ražošanas metodēm, kā minēts 23. panta 1. punktā, un ka šāda logotipa izmantošana nav obligāta produktiem, kas importēti no trešām valstīm. Regulas (EK) Nr. 834/2007 25. panta 1. punktā atļauts izmantot Kopienas logotipu tādu produktu marķēšanai, noformēšanai un reklamēšanai, kas atbilst saskaņā ar minēto regulu noteiktajām prasībām.
            
         
               (2)
            
            
               Pieredze, kas gūta, piemērojot Padomes 1991. gada 24. jūnija Regulu (EEK) Nr. 2092/91 par lauksaimniecības produktu bioloģisku ražošanu un norādēm par to uz lauksaimniecības produktiem un pārtikas produktiem (2), kura ir aizstāta ar Regulu (EK) Nr. 834/2007, liecina, ka brīvprātīgi izmantojams Kopienas logotips vairs neatbilst ne nozares dalībnieku, ne patērētāju vēlmēm.
            
         
               (3)
            
            
               Ir jāiekļauj jauni noteikumi par logotipu Komisijas 2008. gada 5. septembra Regulā (EK) Nr. 889/2008, ar ko paredz sīki izstrādātus bioloģiskās ražošanas, marķēšanas un kontroles noteikumus, lai īstenotu Padomes Regulu (EK) Nr. 834/2007 par bioloģisko ražošanu un bioloģisko produktu marķēšanu (3). Noteikumiem jābūt tādiem, lai logotipu varētu labāk pielāgot norisēm nozarē, proti, lai patērētājiem būtu vieglāk atpazīt bioloģiskos produktus, uz kuriem attiecas ES noteikumi par bioloģisko ražošanu.
            
         
               (4)
            
            
               Spēkā ir stājies Lisabonas līgums, tāpēc nosaukuma “Kopienas bioloģiskās ražošanas logotips” vietā būtu jālieto “Eiropas Savienības bioloģiskās ražošanas logotips”.
            
         
               (5)
            
            
               Lai apkopotu ierosinājumus jaunam logotipam, Komisija organizēja konkursu, kurā piedalījās dalībvalstu mākslas un dizaina studenti; neatkarīga žūrija izraudzījās un novērtēja 10 labākos darbus. Rūpīgi izvērtējot ierosinājumus no intelektuālā īpašuma tiesību viedokļa, bija iespējams noteikt trīs šajā ziņā labākos risinājumus, un no 2009. gada 7. decembra līdz 2010. gada 31. janvārim notika to apspriešana internetā. Ierosinātais logotips, ko minētajā laikposmā balsojot izvēlējās vairums tīmekļa vietnes apmeklētāju, būtu jāpieņem kā jaunais Eiropas Savienības bioloģiskās ražošanas logotips.
            
         
               (6)
            
            
               Eiropas Savienības bioloģiskās ražošanas logotipa maiņa, kas notiks 2010. gada 1. jūlijā, nedrīkst radīt problēmas tirgū, proti, jānosaka, ka bioloģiskos produktus, kas jau laisti tirgū, var tirgot bez Regulas (EK) Nr. 834/2007 24. pantā paredzētajām obligātajām norādēm ar nosacījumu, ka šie produkti atbilst Regulas (EEK) Nr. 2092/91 vai Regulas (EK) Nr. 834/2007 noteikumiem.
            
         
               (7)
            
            
               Lai logotipu būtu iespējams izmantot, tiklīdz tā lietošana kļūst obligāta saskaņā ar ES tiesību aktiem, un lai nodrošinātu iekšējā tirgus pareizu darbību, godīgu konkurenci un patērētāju interešu aizsardzību, jauno Eiropas Savienības bioloģiskās ražošanas logotipu reģistrēja Beniluksa Intelektuālā īpašuma birojā kā kolektīvo preču zīmi attiecībā uz bioloģisko ražošanu, un tas nozīmē, ka šī preču zīme ir spēkā, ir izmantojama un ir aizsargāta. Logotipu reģistrēs arī Kopienas un starptautiskajos reģistros.
            
         
               (8)
            
            
               Regulas (EK) Nr. 889/2008 58. pantā noteikts, ka kontroles iestādes vai organizācijas kods ir novietots uzreiz zem Kopienas logotipa, taču nav norādījumu par šo kodu formātu un piešķiršanu. Lai kodu izmantošana būtu saskanīga, ir jānosaka sīki izstrādāti noteikumi par to formātu un piešķiršanu.
            
         
               (9)
            
            
               Tāpēc Regula (EK) Nr. 889/2008 ir attiecīgi jāgroza.
            
         
               (10)
            
            
               Šajā regulā paredzētie pasākumi ir saskaņā ar Bioloģiskās ražošanas regulatīvās komitejas atzinumu,
            
         IR PIEŅĒMUSI ŠO REGULU.
   1. pants
   Regulu (EK) Nr. 889/2008 groza šādi.
   
               1)
            
            
               Regulas III daļas I nodaļas virsrakstu aizstāj ar šādu virsrakstu:
                
               
                  
                     “Eiropas Savienības bioloģiskās ražošanas logotips”.
               
            
         
               2)
            
            
               Regulas 57. pantu aizstāj ar šādu pantu:
               “57. pants
               ES bioloģiskās ražošanas logotips
               Saskaņā ar Regulas (EK) Nr. 834/2007 25. panta 3. punktu Eiropas Savienības bioloģiskās ražošanas logotips (turpmāk “ES bioloģiskās ražošanas logotips”) atbilst šīs regulas XI pielikuma A daļā iekļautajam paraugam.
               ES bioloģiskās ražošanas logotipu izmanto tikai tādā gadījumā, ja attiecīgais produkts ir ražots saskaņā ar prasībām, kas noteiktas Regulā (EEK) Nr. 2092/91 un tās īstenošanas regulās vai Regulā (EK) Nr. 834/2007 un saskaņā ar prasībām, kas noteiktas šajā regulā.”
            
         
               3)
            
            
               Regulas 58. panta 1. punkta b), c) un d) apakšpunktu aizstāj ar šādiem apakšpunktiem:
               
                           “b)
                        
                        
                           ietver terminu ar norādi uz bioloģiskās ražošanas metodi, kā minēts Regulas (EK) Nr. 834/2007 23. panta 1. punktā, saskaņā ar šīs regulas XI pielikuma B.2. daļu;
                        
                     
                           c)
                        
                        
                           ietver atsauces numuru, par kuru lemj Komisija vai dalībvalstu kompetentā iestāde saskaņā ar šīs regulas XI pielikuma B.3. daļu;
                        
                     
                           d)
                        
                        
                           ir novietots tajā pašā vizuālajā laukā, kur ES bioloģiskās ražošanas logotips, ja marķējumā ir izmantots bioloģiskās ražošanas logotips.”
                        
                     
         
               4)
            
            
               Regulas 95. pantā 9. un 10. punktu aizstāj ar šādiem punktiem:
               “9.   To produktu krājumus, kas līdz 2010. gada 1. jūlijam saražoti, iesaiņoti un marķēti saskaņā ar Regulu (EEK) Nr. 2092/91 vai Regulu (EK) Nr. 834/2007, arī turpmāk drīkst laist tirgū ar norādēm uz bioloģisko ražošanu, līdz izbeidzas krājumi.
               10.   Iesaiņojamo materiālu, kas saražots saskaņā ar Regulu (EEK) Nr. 2092/91 vai Regulu (EK) Nr. 834/2007, līdz 2012. gada 1. jūlijam drīkst izmantot produktiem, kurus laiž tirgū ar norādēm uz bioloģisko ražošanu, ja produkts visos pārējos aspektos atbilst Regulas (EK) Nr. 834/2007 prasībām.”
            
         
               5)
            
            
               XI pielikumu aizstāj ar šīs regulas pielikumu.
            
         2. pants
   Šī regula stājas spēkā septītajā dienā pēc tās publicēšanas Eiropas Savienības Oficiālajā Vēstnesī.
   To piemēro no 2010. gada 1. jūlija.
   
      Šī regula uzliek saistības kopumā un ir tieši piemērojama visās dalībvalstīs.
      Briselē, 2010. gada 24. martā
      
         
            Komisijas vārdā –
         
            priekšsēdētājs
         
         José Manuel BARROSO
      
   
   
      (1)  OV L 189, 20.7.2007., 1. lpp.
   
      (2)  OV L 198, 22.7.1991., 1. lpp.
   
      (3)  OV L 250, 18.9.2008., 1. lpp.
   
      PIELIKUMS
      
         
            “XI PIELIKUMS
            A.   Regulas 57. pantā minētais ES bioloģiskās ražošanas logotips
            
            
                        1.
                     
                     
                        ES bioloģiskās ražošanas logotips atbilst zemāk attēlotajam paraugam.
                        
                           
                     
                  
                        2.
                     
                     
                        Standartkrāsa Pantone skalā ir Green Pantone Nr. 376, bet, ja izmanto četrkrāsu druku – zaļā [50 % ciāns + 100 % dzeltenais].
                     
                  
                        3.
                     
                     
                        ES bioloģiskās ražošanas logotipu var izmantot arī zemāk redzamajā melnbaltajā variantā, taču tikai tādos gadījumos, kad būtu nepraktiski izmantot krāsaino variantu.
                        
                           
                     
                  
                        4.
                     
                     
                        Ja iesaiņojuma vai etiķetes pamatkrāsa ir tumša, simbolus var atveidot kā negatīvus attiecībā pret iesaiņojuma vai etiķetes pamatkrāsu.
                     
                  
                        5.
                     
                     
                        Ja simbols ir krāsains uz krāsaina pamata un to ir grūti pamanīt, apkārt simbolam atveido norobežojošu līniju, lai uzlabotu kontrastu ar pamatkrāsām.
                     
                  
                        6.
                     
                     
                        Dažos īpašos gadījumos, kad norādes uz iesaiņojuma ir tikai vienā krāsā, tādā pašā krāsā var atveidot arī ES bioloģiskās ražošanas logotipu.
                     
                  
                        7.
                     
                     
                        ES bioloģiskās ražošanas logotipa augstums ir vismaz 9 mm un platums – vismaz 13,5 mm; augstuma un platuma attiecība allaž ir 1:1,5. Izņēmuma kārtā, ja iesaiņojums ir ļoti mazs, minimālo logotipa izmēru var samazināt līdz 6 mm augstumam.
                     
                  
                        8.
                     
                     
                        ES bioloģiskās ražošanas logotipu var saistīt ar grafiskiem vai teksta elementiem, kas norāda uz bioloģisko lauksaimniecību, ar nosacījumu, ka šie elementi nepārveido vai negroza ES bioloģiskās ražošanas logotipa būtību vai kādu 58. pantā minēto norādi. Ja ES bioloģiskās ražošanas logotipu saista ar valsts vai privātuzņēmuma logotipu, kas ir zaļā krāsā, kuras tonis atšķiras no 2. punktā minētās standartkrāsas, ES bioloģiskās ražošanas logotipu var izmantot šajā atšķirīgajā krāsā.
                     
                  
                        9.
                     
                     
                        ES bioloģiskās ražošanas logotipa izmantošanai jāatbilst noteikumiem, kas izriet no tā reģistrēšanas par kolektīvu preču zīmi attiecībā uz bioloģisko ražošanu Beniluksa Intelektuālā īpašuma birojā, Kopienas preču zīmju un starptautiskajos preču zīmju reģistros.
                     
                  B.   58. pantā minētie kodi
            
            Kodu atveido šādi:
            AB-CDE-999
            kur:
            
                        1)
                     
                     
                        “AB” ir 58. panta 1. punkta a) apakšpunktā minētais ISO kods, kas apzīmē valsti, kurā notiek kontroles; un
                     
                  
                        2)
                     
                     
                        “CDE” ir trīsburtu termins, par kuru lemj Komisija vai katra dalībvalsts, piemēram, “bio” vai “öko”, vai “org”, vai “eko”, kas norāda uz bioloģiskās ražošanas metodi, kā norādīts 58. panta 1. punkta b) apakšpunktā; un
                     
                  
                        3)
                     
                     
                        “999” ir atsauces numurs (ne vairāk par 3 cipariem), ko, kā norādīts 58. panta 1. punkta c) apakšpunktā, piešķir:
                        
                                    a)
                                 
                                 
                                    katras dalībvalsts kompetentā iestāde kontroles iestādei vai organizācijai, kurai saskaņā ar Regulas (EK) Nr. 834/2007 27. pantu deleģēti kontroles pienākumi;
                                 
                              
                                    b)
                                 
                                 
                                    Komisija:
                                    
                                                i)
                                             
                                             
                                                kontroles organizācijām un kontroles iestādēm, kas minētas Komisijas Regulas (EK) Nr. 1235/2008 (1) 3. panta 2. punkta a) apakšpunktā un uzskaitītas minētās regulas I pielikumā;
                                             
                                          
                                                ii)
                                             
                                             
                                                trešo valstu kompetentajām iestādēm vai kontroles organizācijām, kas minētas Komisijas Regulas (EK) Nr. 1235/2008 7. panta 2. punkta f) apakšpunktā un uzskaitītas minētās regulas III pielikumā;
                                             
                                          
                                                iii)
                                             
                                             
                                                kontroles organizācijām un kontroles iestādēm, kas minētas Komisijas Regulas (EK) Nr. 1235/2008 10. panta 2. punkta a) apakšpunktā un uzskaitītas minētās regulas IV pielikumā;
                                             
                                          
                              
                                    c)
                                 
                                 
                                    pēc Komisijas priekšlikuma – katras dalībvalsts kompetentā iestāde kontroles iestādēm vai kontroles organizācijām, kam līdz 2012. gada 31. decembrim atļauts izdot inspekcijas sertifikātu saskaņā ar Komisijas Regulas (EK) Nr. 1235/2008 19. panta 1. punkta ceturto daļu (importa atļaujas).
                                 
                              
                  Komisija publisko kodus, izmantojot jebkurus piemērotus tehniskos līdzekļus, tostarp publikāciju internetā.
         
      
      
         (1)  OV L 334, 12.12.2008., 25. lpp.”